《白云上人精舍寻杼山禅师兼示崔子向何山道上人》
唐代·皎然

望远涉寒水，怀人在幽境。为高皎皎姿，及爱苍苍岭。

果见栖禅子，潺湲灌真顶。积疑一念破，澄息万缘静。

世事花上尘，惠心空中境。清闲诱我性，遂使肠虑屏。

许共林客游，欲从山王请。木栖无名树，水汲忘机井。

持此一日高，未肯谢箕颍。夕霁山态好，空月生俄顷。

识妙聆细泉，悟深涤清茗。此心谁得失，笑向西林永。

作者简介：僧皎然（730-799），俗姓谢，字清昼，湖州（浙江吴兴）人，是中国山水诗创始人谢灵运的十世孙，唐代著名诗人、茶僧，吴兴杼山妙喜寺主持，在文学、佛学、茶学等方面颇有造诣。与颜真卿、灵澈、陆羽等和诗，现存皎然470首诗。多为送别酬答之作。情调闲适，语言简淡。皎然的诗歌理论著作《诗式》。